Fi żmien qrib il-Gvern mistenni joħroġ sejħiet ta’ interess għal dak li se jkun is-sostitut tal-operatur attwali tal-Arriva. Fil-ġimgħat li għaddew operatur lokali kien diġa’ ħabbar pubblikament l-interess tiegħu biex jieħu s-servizz tat-trasport pubbliku, f’każ li l-Arriva tiddeċiedi li titlaq minn Malta. Aktar kmieni din il-ġimgħa, il-Ministru għat-Trasport Joe Mizzi matul intervista fuq il-programm TVAM kien iddeskriva t-taħditiet mal-operatur attwali bħala ”eżawriti.” Il-Gazzetta the Sunday Times of Malta, illum qed tgħid li sal-ewwel kwart ta’ din is-sena l-operatur bi ftehim mal-awtoritajiet tat-Trasport, ser jgħaddi s-servizz lura f’idejn Transport Malta. Biex dan iseħħ, ifisser li l-kuntratt ta’ 10 snin ta’ dan l-operatur li jkollu s-servizz tat-trasport pubbliku taħt ir-responsabiltà jiġi terminat. Bil-għan li t-transizzjoni tkun waħda bla intoppi, ser ikun hemm ftehim management agreement sa kemm jidħol l-operatur il-ġdid. TVM.com.mt jinsab informat li l-Gvern se jixtri bi prezz nominali lill-Arriva, għal perjodu se kemm ikun hemm il-management agreement; dan se jwassal biex il-kumpanija tevita milli tiddikjara ruħha falluta b’konsegwenzi wkoll fuq il-ħaddiema. Dan ser iwassal ukoll biex fi żmien qasir tinħareġ sejħa ta’ interess għal dawk li jixtiequ jieħdu f’idejhom dan is-servizz. ‘Tweets’ tal-Prim Ministru: Il-Prim Ministru irreaġixxa permezz ta’ twitter dwar dan: “The public transport disaster, from bad route planning to the EU ticket pricing probe, is a clear example of the legacy this government inherited. With a new service we will work hard on the difficult but necessary task to raise standards and give Malta the public transport it deserves.” F’dawn il-kummenti l-PM qal li t-trasport pubbliku diżastruż, huwa turija ta’ ppjanar ħażin li dan il-Gvern wiret. Żied jgħid li bis-servizz il-ġdid, ser issir il-ħidma diffiċli iżda meħtieġa biex jitjiebu l-livelli tat-trasport pubbliku, biex Malta ikollha servizz li jixirqilha.” Reazzjoni Partit Nazzjonalista: Fi stqarrija l-Partit Nazzjonalista esprimi s-solidarjetà sħiħa tiegħu mal-ħaddiema li jistgħu jintlaqtu b’mod negattiv b’din id-deċiżjoni tal-Gvern. Il-Partit Nazzjonalista appella lill-Gvern sabiex fl-interess tal-ħaddiema u ta’ dawk kollha li jagħmlu użu mis-servizz tat-trasport pubbliku, jiddikjara b’mod ċar x’inhuma l-intenzjonijiet u l-pjanijiet tiegħu filwaqt li jfittex li jwettaq proċess ta’ konsultazzjoni mill-aktar wiesa ma’ dawk kollu nvoluti fis-settur. Il-Partit Nazzjonalista enfasizza wkoll li l-Gvern għandu jiżgura li jwettaq proċess pubbliku u trasparenti fl-għażla tal-operatur il-ġdid tas-servizz tat-trasport pubbliku. Reazzjoni GWU: Fi stqarrija t-Taqsima Marittima u Avjazzjoni tal-GWU ħabbret li ser tkun qegħda tiltaqa’ mal-Ministru kkonċernat it-Tnejn 23 ta’ Diċembru 2013.